## Pravilnik o medicinskim indikacijama za razvrstavanje HRVI iz Domovinskog rata od I. do IV. skupine prema stupnju potrebe za njegom i pomoći druge osobe

### NN 45/2005 (6.4.2005.), Pravilnik o medicinskim indikacijama za razvrstavanje HRVI iz Domovinskog rata od I. do IV. skupine prema stupnju potrebe za njegom i pomoći druge osobe

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**890**

Na temelju članka 108. stavka 1. točka 6. Zakona
o pravima hrvatskih branitelja iz Domovinskog rata i članova njihovih obitelji
(»Narodne novine« broj 174/04) uz suglasnost ministra zdravstva i socijalne
skrbi, potpredsjednica Vlade Republike Hrvatske i ministrica obitelji, banitelja i međugeneracijske solidarnosti donosi

## PRAVILNIK

### O MEDICINSKIM INDIKACIJAMA ZA RAZVRSTAVANJE HRVI IZ DOMOVINSKOG RATA OD I. DO IV. SKUPINE PREMA STUPNJU POTREBE ZA NJEGOM I POMOĆI DRUGE OSOBE

Članak 1.

U prvi stupanj doplatka za njegu i pomoć druge
osobe razvrstavaju se HRVI iz Domovinskog rata I. skupine kojima je status
utvrđen na osnovi oštećenja organizma predviđenog Pravilnikom o utvrđivanju
postotka oštećenja organizma HRVI iz Domovinskog rata u Listi postotaka
oštećenja organizma u sljedećim točkama:

– 54. Amputacija obiju ruku u laktu;

– 58. Amputacija obiju ruku u nadlaktici;

– 65. Eksartikulacija
obiju ruku u ramenu;

– 77. Potpuna uzetost obiju ruku;

– 120b. Eksartikulacija
u kuku – obiju nogu;

– 123. Obostrana paraliza lumbosakralnoga
pleksusa;

- 153d. Stanje nakon ozljede mozga i/ili
kralježničke moždine s oštećenjem motoričke funkcije udova – potpuna uzetost
dva uda

– 157d. Parkinsonizam
najtežeg stupnja;

– 168. Sljepilo, odnosno gubitak vida na oba
oka;

– 201. Najteži slučajevi bulbarne
paralize;

– 210. Konsolidirane frakture kralježnice s flacidnom paraplegijom ili spastičnom
paraplegijom u fleksiji, trajna nepokretnost i vezanost za krevet 100% – I. skupina;

– 211d. Konsolidirane frakture cervikalnoga dijela kralježnice s lezijom cervikalne medule i paretičnim
pojavama na gornjim i donjim ekstremitetima najteži oblici – invalid nepokretan
i ne može se služiti rukama;

– 212d. Ataktički
sindrom nakon traume – najteži oblici – nemogućnost kretanja zbog ataksije;

–213d. Klinički utvrđen polineuritički
sindrom – najteži oblici – teška oštećenja motiliteta
s atrofijama,

teškim trofičnim
smetnjama i potpunom uzetošću ekstremiteta – invalid nepokretan.

HRVI iz Domovinskog rata I. skupine kod kojega
postoje oštećenja organizma iz članka 3. ovog Pravilnika i druga oštećenja koja
ga (zajedno) čine potpuno nesposobnim za obavljanje svih životnih potreba, te
mu je zbog toga potrebna neprekidna njega i pomoć druge osobe, također se
razvrstava u prvi stupanj doplatka za njegu i pomoć druge osobe.

Članak 2.

U prvi stupanj doplatka za njegu i pomoć druge
osobe razvrstava se i HRVI iz Domovinskog rata II., III. i IV. skupine kojemu
je organizam oštećen i neovisno o vojnom invaliditetu, ako mu je ukupno
oštećenje organizma jednako oštećenju predviđenom u članku 1. stavku 1. ovoga
Pravilnika, a potpuno su nesposobni za obavljanje svih životnih potreba te im
je potrebna neprekidna njega i pomoć druge osobe.

Članak 3.

U drugi stupanj doplatka za njegu i pomoć druge
osobe razvrstavaju se HRVI iz Domovinskog rata I. skupine kod kojih postoji
bilo koje oštećenje organizma iz Liste postotaka oštećenja organizma što nije
obuhvaćeno u članku 1. stavku 1. ovoga pravilnika, a potrebna mu je njega i
pomoć druge osobe.

Članak 4.

U drugi stupanj doplatka za njegu i pomoć druge
osobe razvrstava se i HRVI iz Domovinskog rata II., III. i IV. skupine kojemu
je organizam oštećen i neovisno o vojnom invaliditetu, ako mu je ukupno
oštećenje organizma jednako oštećenju HRVI iz Domovinskog rata I. skupine
razvrstanoga u drugi stupanj doplatka za njegu i pomoć druge osobe.

Članak 5.

Od dana stupanja na snagu ovog pravilnika ne
primjenjuje se Pravilnik o medicinskim indikacijama za razvrstavanje HRVI iz
Domovinskog rata od I. do IV. skupine prema stupnju potrebe za njegom i pomoći
druge osobe (»Narodne novine« broj 18/02).

Članak 6.

Ovaj
pravilnik stupa na snagu danom objave u »Narodnim novinama«.

Klasa:
022-03/05-0001/22

Urbroj: 519-04/1-05-3

Zagreb,
29. ožujka 2005.

Potpredsjednica

Vlade Republike Hrvatske i

ministrica obitelji, branitelja

i međugeneracijske solidarnosti

**Jadranka Kosor, dipl. iur**.,
v. r.

Pravilnik, NN 45/2005-890